

המכללה לביטחון לאומי

מחזור מ"ו, 2019-2018

**חברה**

**עבריינות נוער יוצא אתיופיה**

מגישה: גנ"ם לבנה לוי שי

מנחה אקדמי: ד"ר נרי הורביץ

אפריל 2019

**תוכן העניינים**

|  |  |
| --- | --- |
| מבוא | 3 |
| 1. הקהילה האתיופית - רקע כללי | 4 |
| 1. עבריינות נוער | 7 |
| 1. עבריינות נוער יוצא אתיופיה | 9 |
| 1. כלא אופק - נערים מאחורי הסורגים 2. נוער בכלא 3. נוער ממוצא אתיופי בכלא | 11 |
| 1. נוער יוצא אתיופיה ומשטרה | 15 |
| דיון וסיכום | 20 |
| ביבליוגרפיה | 22 |

**מבוא**

עבריינות נוער מהווה תופעה חברתית קשה המדאיגה מדינות רבות ובכללן ישראל. למרות המאמצים הרבים של סוכני הפקוח הפורמאליים והבלתי פורמאליים, אחוז עברייני הנוער עולה לאורך השנים.

עלייתם של יהודי אתיופיה לישראל נחשבת למעבר בין שתי תרבויות שההבדלים ביניהן ניכרים מאוד (אדלשטיין, 2113). השוני בין התרבויות בא לידי ביטוי בתחומים רבים, ביניהם קהילה, מנהיגות, השכלה, תעסוקה וקודים חברתיים. מעבר מסוג זה טומן בחובו מידה של סיכון למשבר ולעיתים מידה מסוימת של הזדמנות. מרבית הממצאים על אודות יוצאי אתיופיה מצביעים על מגמה משברית יותר מאשר על מגמה של צמיחה והתפתחות. קהילת יוצאי אתיופיה היא אחת העניות והמופרדות ביותר באוכלוסייה הישראלית. דו"ח של בנק ישראל מ- 2006 (עמ' 174-170) מצביע על כך ששיעור העוני בקרב יוצאי אתיופיה הוא הגבוה ביותר בישראל, ומגיע ל 4% מהמשפחות**.**

מבקר המדינה ציין בדוח מיוחד מ-2012 כי מדינת ישראל, יהדות התפוצות וארגוני המגזר השלישי השקיעו ומשקיעים בשילובם של יוצאי אתיופיה משאבים רבים. למרות השיפור שחל במצבה של אוכלוסייה זו במשך השנים, הוא עדיין טוב פחות ממצבה של האוכלוסייה היהודית הכללית בהיבטים שונים. הביקורת מופנית לכך שמשאבים ניכרים מתפזרים על תוכניות רבות, פעמים רבות ללא בדיקת מועילות. (דו"ח מבקר המדינה, 2012).

עבודה זו מתמקדת בנוער עבריין ממוצא אתיופי המאופיין במספרים גבוהים משמעותית מנוער עבריין אחר בישראל.

בעבודה זה אתייחס לגורמים לתופעת עבריינות הנוער האתיופי ואבחן את הגורמים לכך, בכדי להבין תופעה זו יש צורך בסקירה כללית על מאפייני הקהילה האתיופית. הבנה בסיסית הנוגעת לעבריינות נוער בכלל ויש לבחון את התנהלות גורמי המשפט ואכיפת החוק אל מול הקהילה בכלל והנוער בפרט.

1. **הקהילה האתיופית - רקע כללי**

יהודי אתיופיה היו מנותקים יחסית מיהדות העולם עד תחילת המאה העשרים. עם פרוץ המהפכה באתיופיה (1975) בתחילת שנות השמונים, החלו רבים מיהודי אתיופיה עוזבים את כפריהם כשהם עושים דרכם לדרום סודן, משם קיוו להגיע לישראל. תחילה הוטסו מסודן לקניה ומשם לארץ. בשלב השני הועברו היהודים מסודן בסירות לספינות של חיל הים הישראלי, שהמתינו בים סוף ומשם לישראל. עד סוף 1981 הגיעו לישראל אלף וארבע מאות איש. עד 1983 הוכפל המספר ובמחצית 1984 כבר ישבו בישראל כשבעת אלפים איש בני העדה האתיופית. במחצית 1984 הוחל במבצע חילוץ המוני, שנודע בשם "מבצע משה". במשך מספר חודשים הוטסו שמונת אלפים איש מחרטום לאירופה וממנה לישראל. בסך הכל הגיעו בשנות השמונים כ- שישה עשר אלף עולים מאתיופיה.

בדצמבר  1989 שנה לאחר ניתוק היחסים בין אתיופיה לישראל, נפתחה שגרירות ישראל באדיס אבבה. עם חידוש היחסים, נוצר קשר בין יוצאי אתיופיה בישראל לבין המשפחות שנשארו שם. המשפחות תודרכו לעבור לאדיס אבבה ולפנות לשגרירות בבקשה לעלות ארצה. עד סוף 1990 הגיעו לאדיס אבבה  יותר ממיליון וחצי יהודים ב-1991. לאחר ששליט אתיופיה, מנגיסטו, נמלט, הסכים הממשל החדש, תמורת כופר של ארבעים מיליון דולר, שישראל תפעיל רכבת אווירית. וכך במאי 1991, בחג השבועות, הועלו אלף וארבע מאות איש. המבצע נודע בשם "מבצע שלמה", לאחר מכן עלו לישראל כששת אלפים איש נוספים.

בישראל, יוצאי אתיופיה טופלו באמצעות קליטה בירוקרטית משמעותית (הרצוג, 1998), שכללה דיור במרכזי קליטה ומגורים ארעיים במשך תקופה ארוכה, שינוי השמות האתיופיים שניתנו לילדים לשמות ישראליים, שליחת ילדים לבתי-ספר דתיים ובהמשך: שליחת מרבית בני-נוער של העדה לפנימיות דתיות במסגרת "עליית הנוער". בשלבים הראשונים שוכנו העולים במרכזי קליטה לעיתים למספר שנים ואחר כך, הם הופנו למגורי קבע ביישובי הפריפריה ובשכונות עוני של הערים השונות. מקומות אלו מאופיינים בריכוז הומוגני של בני עדות המזרח, בעוני, באבטלה ובקיומה של תת-תרבות רחוב, הכוללת גם תופעות של עבריינות וסטייה חברתית. התוצאות היו אבטלה גבוהה מאוד בקרב דור ההורים, שחסר השכלה ומקצוע מתאימים .

כמו בעליות בשנות החמישים והשישים גם כאן התקיים חילוף תפקידים בין הורים לילדיהם - הילדים למדו את השפה העברית מהר יותר, והכירו מהר יותר את תפקידי המוסדות החברתיים.

תרבות החברה האתיופית ותרבות החברה הישראלית שונות זו מזו מהותית. באתיופיה, חיו היהודים בקהילות כפריות של משפחות מורחבות פטריארכליות, שבהן לזקני הקהילה ולכוהני הדת "קייסים" ניתנה הסמכות הדתית, החברתית והמשפטית בקרב חברי הקהילה. קונפליקט זה מתקיים בין דור ההורים לבין מוסדות החברה הקולטת. בישראל התווסף לקונפליקט התרבותי גם קונפליקט חברתי, אשר הציב את העדה האתיופית בתחתית סולם הריבוד החברתי-תרבותי –כלכלי(Halper,1985) .

מכאן, שהתרבות השונה שהביאו עימם העולים, כשנלוו לה הבדל בצבע העור ובמנהגי דת, בשילוב של חוסר השכלה ומקצוע, "הכתימו", במידה מסוימת, חלק מבני העדה והציבו אותם בפריפריה הגיאוגרפית, הכלכלית והחברתית של החברה הישראלית, לדוגמא, פרשת תרומות הדם בשנת 1996 וההפגנה הקשה שבאה בעקבותיה. בנוסף, הרבנות הראשית לישראל לא הכירה במנהיגי העדה כבעלי סמכות רבנית מוכרת, ובכך חסרה העדה מנהיגות מנחה ומדריכה בחברה הקולטת, אשר מהווה גישור בין תרבות המוצא ליעד בדומה למצבם של בני עדות המזרח עם עלייתם לישראל בשנות החמישים .

להלן לקט נתונים מתוך פרסומי הלשכה המרכזית לסטטיסטיקה (2018):

* בשנת 2018 מנתה האוכלוסייה ממוצא אתיופי בישראל 148.7 אלף תושבים. 87 אלף ילידי אתיופיה ו-61.7 אלף ילידי ישראל שאביהם נולד באתיופיה.
* בשנת 2017 הגיעו מאתיופיה לישראל 1,467 איש (מהם 37 עולים ו-1,430 דרך איחוד משפחות).
* יותר מ-60% מהאוכלוסייה ממוצא אתיופי מתגוררת בשני מחוזות עיקריים: מחוז המרכז (כ-38%) ומחוז הדרום (כ-24%). היישוב שבו אחוז התושבים ממוצא אתיופי הגבוה ביותר מכלל אוכלוסיית היישוב, היה קריית מלאכי (16.5%).
* בני האוכלוסייה ממוצא אתיופי נישאים בגיל מבוגר יותר בהשוואה לכלל

האוכלוסייה היהודית.

* 88% מהנישאים ממוצא אתיופי נישאו לבן/בת זוג מאותו המוצא.
* שיעור הגירושין בקרב האוכלוסייה ממוצא אתיופי הוא יותר מפי שניים משיעור הגירושין באוכלוסייה היהודית.
* מספר הילדים הממוצע שאישה ממוצא אתיופי צפויה ללדת במהלך חייה שלושה ילדים.
* אחוז המשפחות החד-הוריות בקרב המשפחות ממוצא אתיופי גבוה במיוחד - כ- 26%, יותר מפי שניים מאחוז המשפחות החד-הוריות בכלל האוכלוסייה ובקרב המשפחות היהודיות והאחרות.
* בשנת הלימודים תשע"ז (2016/17) למדו בפיקוח הממלכתי-דתי 44.9% מהתלמידים ממוצא אתיופי (חינוך יסודי ועל-יסודי). שיעור זה נמצא במגמת ירידה בעשור האחרון (לעומת 57.2% בשנת הלימודים תשס"ז).
* שיעור הניגשים לבחינות הבגרות מבין תלמידי כיתות יב יוצאי אתיופיה הגיע ב-2017 ל-91.3% בהשוואה ל-94.5% בקרב כלל החינוך העברי.
* מספר הסטודנטים יוצאי אתיופיה במוסדות להשכלה גבוהה נמצא במגמת עלייה בשנים האחרונות, מ-2,372 בתשע"ב (2011/12) ל-3,291 בתשע"ח (2017/18).
* ההכנסה הכספית נטו למשק בית בקרב יוצאי אתיופיה הסתכמה ב-11,245 ש"ח לעומת 15,751 ש"ח בכלל משקי הבית באוכלוסייה. ההוצאה הכספית עמדה על 7,037 ש"ח, לעומת 12,792 ש"ח בכלל האוכלוסייה.

1. **עבריינות נוער**

בישראל, החקיקה, המדיניות והשפיטה ביחס לקטינים עוברי חוק מושפעות משתי גישות: הגישה העונשית והגישה הטיפולית. שתי הגישות מעוגנות באמנה הבין-לאומית לזכויות הילד, שהתקבלה באו"ם בשנת 1989 , ואושררה על-ידי מדינת ישראל בשנת 1991. גיל 12 הוא הגיל המינימלי לנשיאה באחריות פלילית ולנקיטת הליכים פליליים כלפי קטין, שופט נוער נהנה מסמכות רחבה יחסית להעדיף גישה עונשית או לנקוט בגישה טיפולית - הוא יכול להחליט על הרשעה שבגינה תבוא גם ענישה או על פטור של הקטין מעונש כלשהו (סיני ובן ברוך, 2018).

למרות הדגש, המושם בישראל על הממד הטיפולי בהתמודדות עם נוער עובר חוק, יצוין כי נושא שיקומם של אסירים קטינים אינו זוכה לעיסוק משמעותי בזירה הציבורית.

ככלל בני נוער עוברי חוק מהווים אוכלוסייה בעלת מאפיינים וצרכים ייחודים. מחד גיסא נהוג לראות בעבריינות של קטינים תוצאה של נסיבות שניתן לשנותן, ובקטין אדם שנמצא עדיין בשלב שבו אופיו מתגבש וניתן לתקנו. לכן נהוג לראות בשיקום קטינים, במידה רבה יותר משיקום מבוגרים, אפשרות לפתוח בפני הקטינים הללו חלון הזדמנויות שישיב אותם למעגל החיים הנורמטיבי. מאידך גיסא, מאפייניהם הייחודיים של בני נוער מקשים על גיוסם לטיפול ולשיקום ומציבים סיכון להשתלבות בקריירה עבריינית בעתיד. מדובר בצעירים הנמצאים בעיצומו של גיל ההתבגרות, המאופיין בתחושות כעס ומרדנות, בחינת גבולות ונטייה לקיצוניות. הם נוטים לגישה שלילית לסמכות, חוסר אמון במבוגרים, חוסר מוטיבציה לשינוי, התנערות מאחריות וקושי להתייחס למטרות ארוכות טווח. רבים מהם משתייכים לקבוצות מיעוט מודרות ומוחלשות ונוטים לחוסר אמון בממסד ובמערכת, מה שמקשה עוד על שילובם מחדש בחברה (אבגר 2016).

הנערים שמגיעים לבתי הסוהר נחשבים לנערים עם הצרכים המורכבים ביותר. לא רק שביצעו עבירות חמורות ביותר, במרבית המקרים הם הספיקו לעבור במספר מסגרות המיועדות לנוער עובר חוק ולא הצליחו להיתרם מהפתרונות שהוצעו להם על ידי המערכות השונות. יתרה מכך, החברה מתקשה לקבל לתוכה נערים אלה לאחר שחרורם מהכלא ונוטה להפגין חשש, חשדנות והתנגדות כלפיהם לצד ספק

ביכולת הנערים לערוך שינוי ולשוב להיות אזרחים מתפקדים. הקושי גובר כתוצאה מכך שבהיעדר תוכנית שיקום הוליסטית מרבית הנערים חוזרים עם שיחוררם ממאסר לבית הוריהם, שעלול להיות סביבה משפחתית בעייתית ולאזור מגוריהם

ולסביבתם החברתית המוכרת, שפעמים רבות עשויה לתרום לחזרתם למעגל

העבריינות. אוכלוסיית הקטינים עוברי החוק היא אוכלוסייה שנוטה במיוחד לרצידיביזם - חזרה לאורח חיים עברייני ולמעגל הפשיעה לאחר ריצוי העונש והשחרור מבית הסוהר (אבגר, 2016)

בתקופת המעצר או המאסר בכלא האחריות לטיפול בבני הנוער היא של שירות בתי הסוהר אם יש החלטה של בית המשפט לשלוח קטין שעבר על החוק למסגרת נעולה אחרת שלא באחריות שב"ס הטיפול עובר לרשות חסות הנוער, המופקדת על-פי חוק על מתן טיפול חוץ-ביתי סמכותי כופה במתבגרים בני 12 - 18 במצבים של עבריינות ושל סטייה חברתית. בני נוער שהשתחררו ממאסר וחזרו לקהילה מטופלים על ידי הרשות לשיקום האסיר.

1. **עבריינות נוער יוצא אתיופיה**

בכלא "אופק" כלואים כמאה וחמישים נערים בממוצע, מחציתם ערבים. כ- 25% מהנערים הם ממוצא אתיופי, אחוז גבוה משמעותית מחלקם באוכלוסייה המוערך ב2% בלבד. אחוז הקטינים ממוצא אתיופי הנשלחים לרצות מאסר בפועל הוא כמעט פי עשרה משיעורם באוכלוסייה, הסיכוי של נער ממוצא אתיופי שהורשע להישלח למאסר - גדול פי שלושה מזה של ישראלי ותיק ופי שניים מזה של ערבי ישראלי.

90% מהנערים האתיופים שהורשעו בפלילים נשלחים לכלא, לעומת רבע מהישראלים הוותיקים.

19% מהקטינים ממוצא אתיופי קיבלו המלצה לשיקום במקום מאסר בהשוואה ל-74% מהישראלים הוותיקים.

88% מהקטינים ממוצא אתיופי, שביצעו עבירות נשלחים לרצות עונש מאסר בכלא. לעומת 25% מהקטינים הישראלים הוותיקים, ו- 45% מהקטינים הערבים אזרחי ישראל שביצעו עבירות. מדובר בקטינים שנשפטו והורשעו בבתי משפט מחוזיים.

ההבדל ניכר כבר בשלב ההמלצות של שירות המבחן: בעוד 74% מהקטינים הישראלים הוותיקים ו-55% מהקטינים הערבים אזרחי ישראל קיבלו המלצה להישלח לטיפול, רק 19% מהקטינים ממוצא אתיופי קיבלו המלצה כזו . לכן, אחוז הקטינים המופנים להליך טיפולי במקום מאסר נמוך באופן משמעותי בקרבם, בהשוואה לשאר הקטינים.

עו"ד רחל דניאלי, הממונה הארצית על ייצוג נוער בסנגוריה הציבורית הציגה את הנתונים בכנס המועצה לשלום הילד שהתקיים בנגב בספטמבר 2016, "החלוקה לעבירות מעידה שקטינים אתיופים ביצעו 0% עבירות מין, הצתה או עבירות ביטחוניות – אלה רק עבירות שוד ואלימות". זאת, לעומת העבירות שביצעו ישראלים ותיקים: מהן 29% ביטחוניות, 16% עבירות שוד, 28% עבירות מין, 21% עבירות אלימות ו-4% הצתה.

לפי הנתונים, 75% מהעבירות שבהן נאשמים קטינים ממוצא אתיופי הן עבירות שוד ו-25% הן עבירות אלימות. גם אחוז כתבי האישום כנגדם, גבוה פי שנים משיעורם באוכלוסייה.

"אנחנו צריכים לשאול את עצמנו למה הגענו למצב שישראל מודה בפה מלא שיש

אפליה וגזענות במוסדות השונים כלפיי קהילת יוצאי אתיופיה. אנחנו צריכים לשאול מדוע בני הנוער פוגשים יותר את מערכת האכיפה והשיפוטית ולא את המערכת הטיפולית", אמרה בכנס מנכ"לית משרד המשפטים אמי פלמור יו"ר הצוות למיגור הגזענות שהוקם על פי החלטתה של ועדת שרים מיוחדת בראשות ראש הממשלה, בעקבות מחאת יוצאי אתיופיה במאי 2015. הדו"ח, שעל כתיבתו שקד הצוות כחמישה חודשים, משקף תחושות קשות של אפליה וגזענות בקרב יוצאי אתיופיה ומפרט 53 המלצות ליישום במשרדי הממשלה ורשויות המדינה.

1. **כלא "אופק" - נערים מאחורי הסורגים**
2. **נוער בכלא:**

שירות בתי הסוהר הוא ארגון כליאה לאומי ביטחוני אשר מופקד בין השאר על החזקת אסירים ועצירים קטינים שטרם מלאו להם שמונה עשרה. בשב"ס דרכי פעולה מותאמות בכל הנוגע לכליאת בני נוער. בין השאר בנוגע להחזקה נפרדת מאוכלוסיית האסירים הבגירים והכשרה ייעודית של הסגל העוסק בכליאת נוער. קטינים עצורים או שפוטים בגין עבירות פליליות מוחזקים בבית הסוהר "אופק" - המתקן הייעודי להחזקת נוער בשב"ס, בו מתרחשת עיקר הפעילות החינוכית, הטיפולית והשיקומית לנוער. ככלל, לאחר שמתקבלת החלטה על המשך מעצרו מועבר הקטין מבית המעצר לכלא אופק על-פי נתוני השב"ס בכל שנה נקלטים במתקני השב"ס כחמשת אלפים קטינים, כשליש מתוכם מתחת לגיל שש עשרה וכ-2% מתחת לגיל ארבע עשרה (גולדברג, 2016).

טיפול מיטבי באסירים מחייב שיתוף פעולה עם הגורמים בקהילה תוך שימת דגש על הרצף הטיפולי. זאת, משום שלאסירים בכלל ולנוער כלוא בפרט קשה להשתלב בקהילה לאחר השחרור. רמת שיתוף הפעולה בין גורמי הטיפול בכלא ובין גורמי הרווחה בקהילה תלויה במוטיבציה האישית של בעלי התפקידים במסגרות למיניהן ולעיתים קרובות היא נקודתית ואיננה ממוסדת. לצד מאפייני הנערים, אחד האתגרים המרכזיים בשיקום נובע מתקופות הפיקוח קצרות על מרביתם, היות שרוב הנערים אינם נשפטים לתקופות מאסר ארוכות, אם וכאשר הם משוחררים על תנאי בתום שני שלישים מתקופת המאסר. משך הזמן בו הם נדרשים לפי תנאי השחרור על תנאי להיות תחת פיקוח ולקחת חלק בתוכנית שיקום, שאורכו שליש מתקופת המאסר, אורך בדרך כלל חודשים ספורים בלבד.

תופעה זו מקשה מאוד על בניית תהלך שיקומי משמעותי. יתרה מכך, נערים רבים עורכים שיקולי רווח והפסד ומעדיפים להישאר בכלא לכמה חודשים נוספים ולהשתחרר ללא פיקוח כלל. זאת ועוד, ישנם מקרים בהם משפטם של נערים מסתיים לאחר תקופת מעצר ארוכה. ועם גזירת דינם, לאחר ניכוי ימי המעצר, הם נמצאים כבר במהלך תקופת השליש האחרון של מאסר, ונותרת יתרת מאסר קצרה ביותר שלא מאפשרת לשחררם בשחרור מוקדם, לאור זאת הרשות לשיקום האסיר ממליצה על שינוי חוקי שיביא להארכת תקופת הפיקוח המושתת לנערים לאחר שחרורם, באופן שיאפשר עבודה טיפולית שיקומית לאורך זמן.

"אופק" הוא הכלא היחיד בישראל שמאכלס קטינים בני ארבע עשרה עד גיל שמונה עשרה הכלא במבנהו הנוכחי קיים משנת 2004. בכלא מאתיים וחמישים מקומות כליאה בפועל כלואים בו כמאה וארבעים נערים בממוצע בכל נקודת זמן.

שבעים וחמישה אחוזים מהנערים הכלואים יחזרו לכלא תוך חמש שנים מרגע שחרורם. לשם השוואה, בקרב הבוגרים שיעור החוזרים לכלא הוא ארבעים ושתיים אחוזים בקירוב. לא מדובר רק בכישלון מהדהד של מאמצי השיקום לאחר שחרורם של הנערים, אלא גם בנזק כלכלי לא מבוטל. עלות כל נער לשנה נאמדת במאה וחמישים אלף שקל (לעומת מאה אלף לבגיר), כל מיגור של פשע חוסך למדינה עשרה שקלים על כל שקל שהושקע.

רק שליש מהנערים משתחררים בשחרור מוקדם לאחר קיצור שליש מתקופת המאסר שנגזרה עליהם, ולאלו מוצמדת תכנית פיקוח ושיקום מטעם המדינה. הסיבות לכך שלא כל הנערים זוכים לתוכנית פיקוח בקהילה מגוונות: מאסרים קצרים אחרי תקופות מעצר ארוכות יחסית שמייתרים את קיצור השליש, וחוסר רצון של הנערים להשתלב בתוכניות שיקום שמותנות בפיקוח הדוק ואינן מוגבלות בזמן.

נערים אלו יחזרו לרחובות ולסכנות וגם לכלא. מי שאינו מפוקח חוזר למשפחות, שבדרך כלל אינן מתפקדות, לשירותי רווחה עם מעט מדי עובדים סוציאליים ויותר מדי תיקים ומעט מדי פתרונות.

בין כתלי הכלא מתבצעת עבודה טיפולית אינטנסיבית ומהודקת, הכוללת חינוך, השכלה, טיפול ייעודי ומותאם על פי צרכים ומאפייני העבירה. נקודת התורפה המשמעותית היא החזרה לחברה.

 נוצר מעגל שלא מותיר לנערים כמעט סיכוי להשתקם. אין גוף שמקבל אחריות על נער כזה שיצא ללא קיצור וללא תוכנית שיקומית, אלה נערים שהיו בחסות המדינה במשך שנים, אבל ברגע שהם נכנסים לכלא יש התנערות מהם. הם ברשות עצמם, ללא שום עוגן. ללא מסגרת לימודים, מקום מגורים, הם משוטטים ברחובות עד החזרה לכלא.

הנערים אינם רוצים, על פי רוב, לחזור למעונות נעולים או חצי נעולים של חסות הנוער (מסגרות מופרטות שמפעיל משרד הרווחה) שאותם הם כבר מכירים ודורשים תקופות שהייה ארוכות. לעתים, אותן מסגרות גם לא מעוניינות לקלוט את הנערים שכבר עברו דרכן.

**2. נוער ממוצא אתיופי בכלא:**

נכון לכתיבת עבודה זו בכלא אופק מוחזקים 139 נערים מתוכם 94 ערבים ו45 ומתוכם 32 נערים ממוצא אתיופי.  בכיתת הלימוד של 8 שנות לימוד ישנם 12 נערים מתוכם 8 ממוצא אתיופי. בני הנוער ממוצא אתיופי הנמצאים בכלא אופק מהווים אוכלוסייה ייחודית המאופיינת בהתמודדות עם משבר הגירה שלהם או של הוריהם, פער תרבותי בינם לבין הוריהם והתמודדות עם גזענות ומתח עם האוכלוסייה "הלבנה". מרביתם מגיעים מבתים הרוסים, נערים שחוו התעללויות וסבלו מהזנחה רגשית או פיזית, נערים ללא עורף משפחתי בסביבה אלימה ובלתי תומכת עם בעיות אמון והתמכרויות. רובם ככולם עברו כבר כברת דרך של מסגרות אחרות - מוסדות, הוסטלים,  מעונות נעולים, עבורם הכלא הוא התחנה האחרונה.

הצוות החינוכי טיפולי בכלא אופק מעיד כי אותם נערים אינם משתלבים בתוך בית הסוהר, חלקם בקבוצות הטיפוליות ובאגף השיקום מזערי, מעטים מהם יוצאים לתוכניות שליש בפיקוח הרשות לשיקום האסיר. בבסיס התוכנית, עומד הרצון לשקם את האסיר עוד בטרם סיים את תקופת המאסר אשר נקבעה לו על ידי בית המשפט, מתוך מטרה להשיבו אל החברה במצב כשיר ולשוב ולהתערות בה כאדם מן הישוב. מוסיף המחוקק ואומר, הידיעה שלאסיר יש את האפשרות להשתחרר בשחרור מוקדם מאפשרת ומדרבנת אותו להתחיל בתהליך טיפולי המסייע לו להבין את המניע האישי לביצוע העבירות, אחד התנאים בדרך לשיקום. חלק לא מבוטל מהאסירים, מתחילים בתקופת מאסרם ללמוד קרוא וכתוב ויש כאלו המצליחים להשתלב לראשונה בחייהם במערך תעסוקתי ואף יותר מכך, לראשונה בחייהם אף לומדים לנהל שגרת חיים יומיומית ככל האדם.

מספר עבירות המשמעת של הנוער ממוצא אתיופי גבוהות מהממוצע. ברמת המדיניות זוהתה בעיה חברתית קשה והבנה כי ישנם גורמים רבים ומגוונים הקשורים אליה: מערכת החינוך, מדיניות קליטת העולים, ריכוזם ב"גטאות" בשכונות מצוקה ספציפיות, מדיניות המשטרה, ועוד.

כדי להתגבר על קשיים אלה בין כתלי הכלא הוקם פרויקט "שורשים"- התערבות קבוצתית ייחודית לאוכלוסייה זו. מטרתה של תכנית זו היא ליצור מסגרת קהילתית של שיתוף ותמיכה הדדית של נערים, ובינם לבין הוריהם. מקום להעלאת תכנים טעונים, ליצור בקרבם תחושת גאווה בהשתייכותם לקהילה, להגביר את חיבורם לתרבות האתיופית וכתוצאה מכך להפחית את שיעורי הרצידיביזם וכן שיפור פרמטרים באשר להשתלבות בבית הסוהר. כמו כן, מטרה נוספת הינה לפעול ברמה החברתית הפוליטית, העלאת מודעות לתופעה וחשיפת הנערים למקבלי החלטות ויצירת שיח ישיר באשר למענים למצבם. היזמות והחדשנות של התוכנית היא לא להסתכל ולטפל בכל נער כפרט אלא להבין את המקור של הבעיות והמצוקות גם בממד רחב יותר, ממד החברתי- מדיני, לפעול ברמה הקהילתית תוך עקרון של שיתוף לקוחות. כך שבמהלך הפעילות הקבוצתית פעלנו להעצמתם של הנערים ע"י מפגשים עם אישי ציבור ושיח על מצוקותיהם והמענים אשר יסייעו להם, הגברת לכידות והמודעות לבעיות חברתיות. הגברת המוטיבציה לשיקום ועשייה חיובית, הפעילות כללה מפגשים עם פעילים חברתיים ויצירת פרויקט חניכה אישי בכלא ועם שחרורם, הרצאות במגוון תחומים רחב ומפגשים משותפים עם הורי הנערים . לאחר המחזור הראשון של הקבוצה אשר כלל 12 מפגשים ובו לקחו חלק 15 נערים הפרויקט הפך לתוכנית קבע בבית הסוהר.

1. **נוער יוצא אתיופיה ומשטרה**

לא מעט טענות נשמעות כלפי משטרת ישראל על שיטור יתר כלפי נוער אתיופי ובני מיעוטים, שישה אחוז ממעצרים של בני נוער בשנת 2015 הם אתיופים, כלומר יותר מפי ארבעה מחלקם באוכלוסייה הכללית, כאשר מסתמנת מגמת עלייה. עשרים אחוזים מבני הנוער הכלואים בכלא "אופק" הם יוצאי אתיופיה. ״קבוצות המודרות מהחברה זוכות ליחס מפלה גם מהמשטרה. מפרגוסון אשר במיזורי ועד לכפר כנא ותל אביב, היחס לאחר בחברה גורר אחריו יחס משטרתי נוקשה, משפיל ומפלה. דווקא למשטרה יש תפקיד משמעותי בצמצום הפערים בחברה ובסיוע לקבוצות שוליים, אך ישנם מקרים בהם ההתנהלות המשטרתית מחריפה את השסע והניכור, לעתים עקב אי-הבנה תרבותית, ולעתים תוך ניצול לרעה של כוחה״, כך כותב ב-2014 אהוד עוזיאל מהאגודה לזכויות האזרח לרגל דיון מיוחד בוועדת הפנים על שיטור-יתר ויחס מפלה כלפי יוצאי אתיופיה.

בקיץ 2015 הרעידו הפגנות המונים של יוצאי אתיופיה את הארץ, בין היתר בעקבות אירוע בו נראה שוטר מכה את החייל דמאס פיקאדה. התיק נסגר. השוטר פוטר, אך בעקבות המקרה גברו הטענות על שיטור יתר כנגד העדה האתיופית. המפכ"ל דאז, יוחנן דנינו, הודה כי אכן כך הדבר: "הם צודקים שיש שיטור יתר, זה בדיוק הנושא שבו אנחנו כרגע משקיעים. דבריו של המפכ״ל רוני אלשייך עוררו זעם בקרב העדה האתיופית ואנשי מקצוע: "כל המחקרים הראו שמהגרים מעורבים יותר בפשיעה", ולכן "טבעי שחושדים בהם יותר .(ynet, 2016)

כדי למזער נזקים תדמיתיים למשטרה דוברת המשטרה הוסיפה והסבירה: "המפכ"ל הציג נושא של מחקרים קרימינולוגיים ברחבי העולם, כאלה שקשה מאוד לדון בהם. המחקרים מראים שבקהילות מיעוטים בתוך אוכלוסייה בדרך כלל היא מאופיינת בפשיעת יתר - שהפשיעה ביניהם גדול מחלקם היחסי באוכלוסייה. בעולם ובישראל יש בעיה של שיטור יתר. משטרת ישראל מגיבה בהגזמה ביחס לאוכלוסיות אלו ואנחנו מטפלים בעצמנו" (לפידות 2016).

לדבריו של הפעיל, אבי ילאו בפני ועדת פלמור "ברגע שמדובר בקורבנות ממצא אתיופי, מערכת החוק סלחנית ולא ממצה את ההליך המשפטי. אנחנו זוכרים מקרים רבים שבהם ראינו שמערכת החוק התירה לפגוע באזרחים ממוצא אתיופי. יוסף סלמסה הפך להיות סמל - אבל כמעט אין משפחה ממוצא אתיופי שלא פגשה באלימות המשטרתית" (פלמור 2016).

הדוח מציין, כי קריאת ההחלטות של בית המשפט, אשר לא אחת מצטטות דברים שאומרים הקטינים עצמם, מלמדת על תחושה חזקה של ניכור שהקטינים ממוצא אתיופי חשים כלפי החברה בישראל ומוסדותיה. התלישות והניכור מובילים לכך שקטינים רבים ממוצא אתיופי מסרבים לשתף פעולה עם שירות המבחן, אינם מעוניינים לחזור ולהשתלב במסגרות טיפוליות ומעדיפים לרצות עונש מאסר על פני מסגרות טיפוליות.

אחת הבעיות המרכזיות בהתמודדות של בני ובנות נוער עם המשטרה, היא היעדר השיתוף של ההורים בתהליך: גם אם ההורים נוכחים פיזית בעת התהליך, פעמים רבות הם אינם מבינים את השפה ואינם שותפים אמיתיים לכל מה שקורה עם בנם או בתם. ההורים הם פונקציה הכרחית בשיקום בני ובנות נוער, ואם לא מבינים אותו הנזק רק מעמיק לטווח הארוך. הנוער, אחד הקורבנות העיקריים לפרופיילינג המשטרתי הזה ולאותה אכיפת יתר. ההסללה במערכת החינוך אינה רק מונעת השכלה אלא מאיצה תהליכים של דחיקה לשוליים חברתיים וכלכליים. בני נוער שנבעטים ממוסדות החינוך מתדרדרים לאלימות ולפשיעה ונידונים לחיים של עוני ונידחות חברתית. במקביל, "פרופיילינג" שמופעל על אוכלוסיות מוחלשות ומביא להפללה מוגברת, מהווה אחד מהקטליזטורים להפיכת נוער שמצוי בסיכון מסוים לפעילות עבריינית ופוטנציאל הסיכון אכן מתממש לגביו. במבוא לדוח פלמור (פלמור, 2016) כותבת יו״ר הצוות, מנכ״ל משרד המשפטים: ״בפתחו של החופש הגדול, עת נכתב דוח זה, מחשבותינו מתמקדות באחד הנתונים הקשים ביותר העולים מתוך המידע שהובא בפנינו - ההיקף החריג של תיקים פליליים נגד בני נוער יוצאי אתיופיה. אל מול נתון מדאיג זה נשאלת השאלה – האם זוהי גזירת גורל? האם עלינו להשלים עם מציאות זו? תשובתנו – לא!״ הדוח מביא עדויות לפרופיילינג המתמיד שעוברים יוצאי אתיופיה, ולחוסר האמון שלהם במערכות החוק: "התנכלות, הטרדה, עיכוב ומעצר סתמי של יוצאי אתיופיה על-ידי שוטרים במשטרת ישראל הפכה שגרת חיים בלתי אפשרית, הפוגעת בזכותם הבסיסית של יוצאי אתיופיה להתהלך חופשי בארצם" (פלמור 2016). שיטור היתר הזה מתחיל בגיל צעיר. ״עשרים אחוז מהנאשמים הקטינים בביהמ"ש לנוער במחוז מרכז הם ממוצא אתיופי״, כותרת ידיעה שפירסם פרשן ״הארץ״ לענייני חינוך אור קשתי (2015). הנתון מתבסס על בדיקה מדגמית שנעשתה בסנגוריה הציבורית, המייצגת תשעים אחוזים מהקטינים בבתי המשפט בכל הנוגע לתיקים פליליים (כלומר תיקים שמגיעים לכדי הגשת כתב אישום). הסניגוריה בדקה את התיקים הפליליים בשלושה בתי משפט לנוער במחוז מרכז, בהם נשפטים בני הנוער בעבירות כמו אלימות, רכוש, סמים או מין. דוח פלמור מציין כי רבים מן הקטינים הנפתחים נגדם תיקים בגין עבירות של סדר ציבורי - טוענים כי הופעלה נגדם אלימות ממשית. כמו כן נמצא כי לא מעט מהתיקים מתחיל על רקע "עניין של מה בכך" (בקשה להזדהות, בקשה לשפוך אלכוהול וכד'), ועד מהרה מפגש זה מידרדר ומסלים לאירוע אלימות ממשית, מעצר חשוד ופתיחת תיק פלילי.

ב-21 בחודש ספטמבר 2016 פורסמו בעיתון "הארץ" נתונים נוספים מטעם הסניגוריה הציבורית, החושפים את עומק האפליה כלפי בני נוער אתיופים ומסבירים איך קורה ששיעורם במתקני הכליאה גבוה כל כך. הנתונים נוגעים לכלל ההליכים שהתנהלו ב-2015 בבתי המשפט המחוזיים בטיפול הסנגוריה, והוצגו בכנס נגב לשלום של המועצה לשלום הילד בפאנל שכותרתו 'האם רשויות אכיפת החוק עיוורות צבעים?׳ השוואה בין אחוזי הכליאה של כלל הנוער בארץ לעומת אלה של נערים יוצאי אתיופיה כולל ילידי הארץ ממשפחות יוצאות אתיופיה, חושפת כי 90% מהנערים האתיופים שהורשעו בפלילים נשלחים לכלא, לעומת רבע מהישראלים הוותיקים״. מהנתונים עולה תמונה קשה על פעילותם של קציני המבחן - הנמצאים בחסות משרד הרווחה. כך, תסקיר קצין המבחן ל - 88% מהנערים יוצאי אתיופיה או כאלה שנולדו בארץ למשפחות שעלו מאתיופיה, כולל המלצה למאסר, ורק 19% מומלצים לשיקום. לעומתם 45% מהנוער הערבי מקבלים המלצה למאסר ו-55% לשיקום, כאשר רק 25% מהנוער היהודי (שאינו כולל את יוצאי אתיופיה) מקבלים מאסר. כלומר, הסיכוי של נער ממוצא אתיופי שהורשע להישלח למאסר - גדול פי שלושה מזה של ישראלי ותיק ופי שניים מזה של ערבי ישראלי. לפיכך, לא ייפלא שאחוז הנוער יצא אתיופיה בבתי הכלא לנוער גבוה מאוד , ללא כל יחס לשיעורם במדינה. יש לקחת בחשבון כי לנער הנמצא במאסר יש סיכוי נמוך לשיקום בשלב כל שהוא בחייו, היות שבנוסף למאסר הוא חווה פגיעה קשה בדימוי העצמי שלו וכנגזר מכך גם בציפיותיו מהחיים. מצב זה קשה עוד יותר לנוער בקהילה האתיופית, המוחלשת גם כך.

בשנתיים האחרונות המשטרה והסניגוריה הציבורית ערים לסיטואציה, ועושים מהלכים על מנת לפעול לשינוי.

לאחר המחאה של שנת 2015 גיבשה המשטרה תוכנית לחיזוק האמון בין המשטרה לבין יוצאי אתיופיה, שאומצה על ידי השר לביטחון הפנים גלעד ארדן והמלצותיה נמצאות בשלבי יישום. במסגרת התוכנית בוצעו התאמות של דפוסי עבודת המשטרה, גיוס ושיבוץ של עשרות מפקדי שיטור קהילתיים בריכוזי אוכלוסין של הקהילה האתיופית והכשרת שוטרים לכשירות תרבותית, שינוי הנהלים בשימוש באקדח טייזר, שימת דגש כל שפה, הסבת חלק מן התיקים הפליליים של בני הנוער לתיקים טיפוליים, ועוד. גם שירותי הרווחה מגבשים תפיסה הוליסטית לטיפול באוכלוסייה זו. אין ספק כי נדרשת ראייה מערכתית של הקטין או הצעיר יחד עם כלל בני המשפחה, תוך שימת דגש על מקומם ותפקידם של ההורים כמתווי הדרך; מתן מענה לקושי שפתי, באם קיים, מיצוי הכלים החוקיים לזכותו של הנער ובני משפחתו ותוך שיתוף פעולה עם כלל הגורמים.

הוקם צוות משטרה-קהילה, וחלק מהדרישות שלנו היו הכנסה של מצלמות גוף לשימוש, הגבלה משמעותית של שימוש בטייזר, פתיחת תיקים מחדש, הקמת מערך חינוכי רחב בתוך המשטרה החל מטרום גיוס ועד בכירי הקצינים שיעברו חינוך על רב תרבותיות. אין ספק כי מדובר בתחילתה של דרך מאד ארוכה, אך ללא ספק שינוי בתפיסה תוביל למגמה חיובית. אם בעבר היו לנו 27 קצינים במשטרת ישראל, היום ישנם 50 קצינים ממוצא אתיופי.

לפני כחודש הגישה היחידה הממשלתית לתיאום המאבק בגזענות את דוח הפעילות השנתי שלה לשרת המשפטים איילת שקד. נראה, שהבשורה העיקרית מהדוח, היא הצגת נתונים המעידים על ירידה עקבית בשנים 2015 - 2018 בהיקפי שיטור היתר כלפי קטינים יוצאי העדה האתיופית. (היחידה הממשלתית לתאום המאבק בגזענות 2018). אולם, לפי הדוח, שיעור הקטינים והבגירים יוצאי העדה המעורבים בפלילים עדיין גבוה ביחס לשיעורם מכלל האוכלוסייה.

למרות שהמצב עדיין לא אידיאלי יש גם נקודות חיוביות בדוח. הגדולה שבהן, היא כנראה העובדה שלראשונה כולל הדוח נתוני מעקב שהתקבלו מהמשטרה. נתונים אלה, מצביעים כאמור על מגמת ירידה עקבית בהיקפי השיטור כלפי קטינים יוצאי אתיופיה בשנים 2015 - 2018. לפי נתונים אלה, בשנים אלה נרשמה ירידה משמעותית (22.1%) במספר התיקים שנפתחו נגד קטינים יוצאי אתיופיה, ובתחום המעצרים נרשמה ירידה גדולה יותר בשיעור של 50.4% בשנת 2018. זאת, ביחס למספר המעצרים בשנת 2015. ביחס למעצר קטינים מכלל האוכלוסייה, שם ספרו ירידה של כ-30% בהיקף המעצרים.

הירידה במספר המעצרים מתבטאת גם בשיעור הקטינים יוצאי אתיופיה שהיו עצורים בשנה החולפת (5.4%, המהווים 231 עצורים) מתוך כלל הקטינים העצורים ב-2018 שמנו 4,215 עצורים. זאת, לעומת שיעור של-7.7% מתוך כלל הקטינים העצורים בשנת 2015 (466 מתוך 5,979).

נושא נוסף שבו ניתן לראות שיפור משמעותי, הוא תחום עבירות מגע (עבירות של הפרעה ותקיפת שוטר במילוי תפקידו). שם, מצביע הדוח על ירידה משמעותית של 31% במספר התיקים שנפתחו נגד קטינים יוצאי אתיופיה (102 תיקים). זאת לעומת עלייה של 3.1% במספר תיקי עבירות מגע שנפתחו לקטינים מכלל האוכלוסייה בתקופה זו (1447 תיקים).

בהתאם למגמה המצביעה על ירידה במספר התיקים שנפתחים לצעירי העדה האתיופית בגין עבירות אלה, נמצא כי שיעור התיקים שנפתחו בעבירות מגע נגד קטינים יוצאי אתיופיה בשנת 2018 מהווה 7% מכלל התיקים שנפתחו לקטינים בשנת זו, בהשוואה לשיעור של-9.9% בשנת 2015. ירידה של 8.3% נרשמה אף במספר כתבי האישום שהוגשו נגד קטינים יוצאי אתיופיה (כללי). זאת, לצד ירידה משמעותית של 35.4% במספר התיקים בהם הוגשו כתבי אישום בעבירות מגע. בהתאם, שיעור כתבי אישום שהוגשו בעבירות מגע כלפי קטינים יוצאי אתיופיה מתוך כלל האוכלוסייה ירד מ-9.4% ל-7.3%. (היחידה הממשלתית לתאום המאבק בגזענות 2018). עם זאת כאמור, עדיין שיעור הקטינים יוצאי אתיופיה המעורבים בפלילים הינו גבוה ביחס לשיעורם מכלל האוכלוסייה.

1. **דיון וסיכום**

בנוחות רבה מדי נהפכה בעיית האתיופים בישראל לבעיה "משטרתית". אם רק תפחית המשטרה את רמת האלימות כלפי בני העדה, אם יעמידו את השוטרים המכים לדין, בבתי ספר ישמחו לקבל תלמידים ממוצא אתיופי ותקציבים ימשיכו לזרום למוסדות "המטפלים" אזי הכל יבוא על מקומו בשלום.

התנהגות השוטרים משקפת את "רוח הזמן". האיום האמיתי והמסוכן הוא הגזענות והאימה שמעוררות קבוצות אוכלוסייה מסוימות בקרב קבוצות אחרות. הקרע "המובן מאליו" בין יהודים לערבים הוא רק קו שבר אחד שמגדיר את המדינה היהודית. שלוחותיו של קו השבר הזה מפרידות בין יהודים שחורים ללבנים ובין יהודים כהים יותר, מזרחים, לכהים פחות. החוק לכאורה שווה לכולם, אבל התודעה לא.

מניעיה של מחאת יוצאי אתיופיה, כפי שפרצה במאי 2015 לא ממש מובנת לציבור הרחב. המוחים מבטאים זעם וכאב ומציינים תופעות רחבות הפוגעות בהם פגיעה אנושה: גזענות, אפליה, הפקרה, אטימות ביורוקרטית – אך דוברים שונים של המחנה המוחה התקשו לעתים להבהיר את הרקע וגם בינם לבין עצמם יש לא מעט חילוקי דעות.

יוצאי אתיופיה מתחו בעשורים האחרונים לא אחת ביקורת על טיפולה של הממשלה במצוקות החברתיות-כלכליות שלהם. המבקרים מחו נגד חוסר היעילות של התוכניות ותקצובן החלקי, חוסר רציפותן ועקביותן, ולעתים גם חוסר המקצועיות בביצוע. המבקרים נגעו גם בגישתו הפטרונית והמתנשאת של הממסד, וביחס השלילי לתרבות הציבור ה"נקלט". הם ציינו שהתוכניות משרתות את בניית הכוח של מוסדותיו, ולעתים מזומנות מנציחות תלות ושליטה - היום מאושפזים בבתי חולים לחולי נפש קרוב ל - 700 יוצאי אתיופיה פי שלושה מהאוכלוסייה הרגילה ומטופלים כולם על ידי פסיכיאטרים "לבנים".

תפישתו של הממסד היא אדנותית ויעדו פשוט - שליטה וניהול של יוצאי אתיופיה.

הפתרון נמצא בדיאלוג ציבורי על בניית תוכנית ממשלתית, בה ייטלו חלק כל הארגונים וגורמי ההנהגה של יוצאי אתיופיה. מנגנון זה של דיאלוג אמור לחדש או לייצר את האמון בממסד ובכוונותיו.

כל מדיניות שתינקט חייבת להיות מכוונת לשיקום האמון הבסיסי עם הקהילה והנהגתה. כל מהלך מוכרח להתחשב בצורך להתמודד עם הקרע הפנימי, ועם ערעור הלגיטימציה של ההנהגה שהובילה את יוצאי אתיופיה ובפרט של ראשי הארגונים.

שותפות ממשית בקבלת החלטות. על הממשלה לחתור לייצוג הולם של בני הקהילה בשירות הממשלתי, בפרט בדרגות הבכירות, ובד בבד לנהוג כבוד בהנהגה הקהילתית על כל גווניה, ולשתפה בקבלת החלטות באורח הולם- ולא למראית עין בלבד. כל תוכנית שתציג הממשלה חייבת להתבסס על דיאלוג ישיר ומקיף עם בני הקהילה, המתאפיין בכנות ובפתיחות לשינוי. יש לעצב תוכנית מפורטת לסגירת פערים, המגובה במשאבים הולמים, ולהפעילה תוך עמידה עקבית בתקציב ובלוח הזמנים לביצועה. חשוב לקבוע יעדי תוצאה קונקרטיים ומדידים ולפעול להשגתם תוך הקצאת כל המשאבים הנדרשים (למשל: העלאת שיעורי ההצלחה בבגרות). בפרט, חיוני להשיג הישגים מהותיים במניעת הפגיעה בילדים ונוער במסגרות קצה (כגון חסות הנוער) ולהפסיק את תופעת ההפניה השגויה לחינוך המיוחד.

הממשלה תצטרך לתת דעתה לתביעה לשחרר את יוצאי אתיופיה מכבלי ממסד הקליטה, ולצמצם את המוסדות ה"מחריגים", ובעיקר אלה הכרוכים בתלות ובפיקוח. בין השאר, יש לבחון מחדש את פעולתם של מרכזי הקליטה, כמו גם את הפניית יוצאי אתיופיה ל"כפרי נוער" ולמסגרות מבחינות אחרות. יש להכיר בתביעה לחזק את מתן השירות ליוצאי אתיופיה בערוצים המיועדים לכלל הישראלים. יש להרחיב שירותים היוצרים מרחבים משותפים או מחזקים אותם, כגון בתי ספר משותפים ומרכזים קהילתיים משותפים. יש לפעול נגד המגמה להיווצרות שכונות נפרדות ומוסדות נבדלים. עקרון ההכללה צריך להיות נר לרגליה של הממשלה בפיתוח הדור הבא של מערכי הדיור והשירותים.

יש לסייע לקהילה לשמר את זהותה, שפתה ומנהגיה, באמצעות תקצוב הולם, ולתת מענה למקומה של ההנהגה המסורתית.

במקום להפעיל הידברות בערוצים של ייעוץ ארגוני וניו-מדיה. ראוי לנהל דו-שיח ישיר, אישי, המבוסס על היכרות הדדית, כנות, כבוד ואמון.

**ביבליוגרפיה**

1. אבגר עידו (2016)**, שיקום אסירים קטינים,** מרכז המחקר של הכנסת.
2. אדלשטיין ארנון (2001 ), **מודל תיאורטי להסבר עבריינות נוער וסטייה חברתית בקרב יוצאי אתיופיה בישראל**. מפגש לעבודה חינוכית-סוציאלית, 34 ,עמ' 25-4.
3. גולדברג אילי (2015), **"תקופת המאסר כהזדמנות לטיפול בנוער עבריין",** בתוך נוער בבלגן - קטינים עוברי חוק בישראל: דרכי מניעה, אכיפה ושיקום, בעריכת: אורי תימור, סוזי בן ברוך, אתי אלישע, עמ' 268-292.
4. דו"ח בנק ישראל (2006), עמ' 170-174.
5. דו"ח מבקר המדינה (2012), דוח שנתי 63ג, פרק ראשון, עמ' 53.
6. דו"ח פעילות היחידה הממשלתית לתיאום המאבק בגזענות (2018).
7. הרצוג אסתר (1998) , **הבירוקרטיה ועולי אתיופיה**, תל-אביב: צ'ריקובר.
8. הלשכה המרכזית לסטטיסטיקה (2018), הקהילה האתיופית בישראל, לקט פרסומים לרגל חג הסיגד.
9. לפידות מירב (2016), **"הנוער האתיופי בסדר גמור, ממש כמו הילדים שלנו",** מהדורת החדשות ערוץ 13.

http://10tv.nana10.co.il/Article/?ArticleID=1207203

1. סיני הילה ובן ברוך סוזי (2018), **חוקי הנוער בישראל- רקע היסטורי וחקיקה מואצים,** יצור ידע. <http://www.xn--7dbl2a.com/2018/10/08>
2. עוזיאל אהוד (2016), **שיטור-יתר ויחס מפלה כלפי יוצאי אתיופיה,** האגודה לזכויות האזרח.
3. עומרי אפרים, רועי ינובסקי, אלי סניור ומורן אזולאי (2016) **זעם על המפכ"ל: 'המשטרה מסוכנת לשחורים'. אלשיך: "לא התכוונתי לפגוע ביוצאי אתיופיה**"

<https://www.ynet.co.il/articles/0,7340,L-4848287,00.html>

1. פלמור אמי (2016), **הצוות למיגור הגזענות בקרב יוצאי אתיופיה**, דו"ח מסכם.
2. קשתי אור (2014), **20% מהנאשמים הקטינים בבית משפט לנוער במחוז מרכז הם ממוצא אתיופי**, עיתון הארץ.

<https://www.haaretz.co.il/news/education/.premium-1.2539769>

12. Halper J. (1985), **The Absorption of Ethiopian Immigrants: A return to the Fifties**, Israel Social Science Research Journal, pp. 112-139.